杨维桢
金处士歌
苏州古隐君，实始虞仲，隐居放言，中乎清与权。
次曰澹台氏，言不枝，行不径，未尝匐走诸侯前。
五噫之夫，将其匹联。
耕织为业，不废诵与弦。
亦有天随仙配鸱夷子，理钓船。
去之五百年，求继者孰贤。
阖闾古城阴，曰有处士氏白金。
长身而美髯，风局孤以古，古貌疏且沉。
家不失箴，里不失任。
有余推与人，矧肯爵禄入吾心。
心阙下，足终南。
贫贱易屈，富贵易淫。
故大隐在关市，不在壑与林。
凤凰不能引高，神龙不能引深。
人呼为处士，更加逸与贞之号，焉知古不如来今？吾嗟今之士，既隐丘园，复事王侯。
行无补阙，言无裨谋。
惟禄食是媒。
诡贞而隐，诡逸而休。
以为吾人优。
放而返涧，恚岳陇羞。
知闻士风，其不泚然在颡，岂吾人俦。